KOMMISSIONENS BESLUTNING af 27. juli 1995 om en foreløbig liste over tredjelande, hvorfra medlemsstaterne tillader import af mælk og mælkebaserede produkter, og om ophævelse af beslutning 94/70/EF (Tekst af betydning for EØS) (95/340/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (1), senest ændret ved traktaten vedrørende Østrigs, Finlands og Sveriges tiltrædelse, særlig artikel 23, stk. 2 og 3, og

ud fra følgende betragtninger:

Ved Kommissionens beslutning 94/70/EF (2), senest ændret ved traktaten vedrørende Østrigs, Finlands og Sveriges tiltrædelse, opstilles der en foreløbig liste over tredjelande, hvorfra medlemsstaterne tillader import af rå mælk, varmebehandlet mælk og mælkebaserede produkter;

det drejer sig om mange forskellige produkter, hvorfor der er foretaget en klassificering; på grundlag af erfaringen og Den Videnskabelige Veterinærkomités nylige rapport vedrørende henstillinger om behandling af mælk med oprindelse i mund- og klovesygeramte områder bør listen revideres;

af klarhedshensyn bør beslutning 94/70/EF ophæves og en ny liste udarbejdes;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Medlemsstaterne tillader import af rå mælk og produkter baseret på rå mælk fra de tredjelande, der er anført i kolonne A på listen i bilaget

Artikel 2

Medlemsstaterne tillader import af mælk og mælkebaserede produkter, der har været underkastet en enkelt varmebehandling, hvis opvarmningsvirkning mindst svarer til virkningen af en pasteurisering ved mindst 72° C i mindst 15 sekunder, og som er tilstrækkelig til at give en negativ fosfataseprøve, fra de tredjelande, der er anført i kolonne B på listen i bilaget.

Artikel 3

Medlemsstaterne tillader import af mælk og mælkebaserede produkter, der er blevet underkastet:

1) en sterilisering, hvorved der er opnået en F°-værdi på mindst 3,0

eller

2) en første varmebehandling, hvis opvarmningsvirkning mindst svarer til virkningen af en pasteurisering ved mindst 72° C i mindst 15 sekunder, og som er tilstrækkelig til at give en negativ fosfataseprøve, efterfulgt:

a) i) hvis det drejer sig om mælk eller mælkebaserede produkter til konsum:

- af en yderligere varmebehandling (højpasteurisering, UHT-behandling eller sterilisering), som giver en negativ peroxydaseprøve

eller

- hvis det drejer sig om mælkepulver eller et tørret mælkebaseret produkt, af en yderligere varmebehandling, som mindst har samme virkning som den første varmebehandling, og som er tilstrækkelig til at give en negativ fosfataseprøve, efterfulgt af tørring

eller

ii) hvis det drejer sig om mælk eller mælkebaserede produkter, som ikke er beregnet til konsum:

- af en yderligere varmebehandling, hvis opvarmningsvirkning mindst svarer til virkningen af den første varmebehandling, og som er tilstrækkelig til at give en negativ fosfataseprøve, efterfulgt af tørring, hvis det drejer sig om mælkepulver eller tørrede mælkebaserede produkter

eller

b) syrning, hvorved pH-værdien er blevet sænket til under 6 og holdt ved denne værdi i mindst 1 time,

fra de tredjelande, som er anført i kolonne C på listen i bilaget.

Artikel 4

Beslutning 94/70/EF ophæves.

Artikel 5

Denne beslutning anvendes fra den 2. februar 1996.

Artikel 6

Denne beslutning er rettet til medlemsstaterne.

Udfærdiget i Bruxelles, den 27. juli 1195.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 14. 9. 1992, s. 1.

(2) EFT nr. L 36 af 8. 2. 1994, s. 5.

BILAG

>TABELPOSITION>